Susanne Zimmer (FG), 2022-06-02:
Sikke meget der er sket her i løbet af det sidste år – på mange måder.
Inden for klimaområdet har embedsværket og aftalepartierne haft travlt med at arbejde og lave politiske aftaler.
Problemet er bare, at de aftaler ikke er gode nok.
Vi har stadig et enormt højt energiforbrug og et kæmpestort klimaaftryk, og det går så uhyggelig langsomt med at få ændret på det.
Vi har i Frie Grønne hele tiden råbt op om, at vi burde og kunne gøre mere på klima- og energiområdet, at vi kunne sætte højere ambitionsmål for os selv og indfri dem, hvis vi ville.
Vi har hele tiden sagt, at Danmark kan mere, og nu siger regeringen også, at Danmark kan mere.
Der er faktisk kommet to politiske udspil med samme titel.
Problemet er bare, at de udspil ikke er gode nok, for Danmark kan endnu mere.
Sammen kan vi endnu mere, og vi skal kunne endnu mere – og det kan vi.
Vi vil ikke finansiere Putins krigsmaskine, og regeringen får pludselig ambitioner om, at nu skal vi snart være fri for russisk gas.
Problemet er bare, at de ambitioner heller ikke er gode nok.
Hvorfor skal den erstattes med olie og gas fra vores egen og andre landes undergrund?
Den slags olie og gas er jo stadig kulsort.
Hvorfor vil vi blive ved med at fyre op under klimakollapset og den globale opvarmning?
Først et positivt perspektiv: Det er supervigtigt, at der nu er kommet fokus på, at vi virkelig har brug for at udnytte vindressourcerne i en meget større skala, sådan som vi så ved det lille topmøde i Esbjerg.
Men der er også ting i den energipolitiske redegørelse, der ikke fungerer godt nok.
Vi kan ikke tælle biomasse som CO 2 -neutral.
Og CTS bør ikke tælle med i reduktioner, og det fremsætter vi i Frie Grønne et forslag om til efteråret.
Vi skal udfase olie, kul og gas meget, meget hurtigere.
Vi er nødt til at tage nogle drastiske skridt og prioritere den knappe energi fra de vedvarende, reelle kilder, som vi har til rådighed.
Det betyder, at vi er nødt til at tale om, hvilke ikkesamfundskritiske industrier, vi har, som skal sættes på pause eller skal reduceres eller skal lukkes.
Vi ser gerne en stor satsning på bølgeenergi, hvor vi har nogle vindenergityper, som faktisk er tæt på at skulle tages i brug.
Det virker, og vi kan selv producere dem.
Det har en af Danmarks førende klimaforskere, Sebastian Mernild, også råbt op om for ikke så længe siden.
Vi skal have mere fokus på energieffektivisering og seriøse energibesparelser også dér, hvor det kan gøre ondt, men hvor det faktisk ændrer noget, og allerhelst skal det ændre noget.
Vi har brug for at skære ned på vores forbrug og forbruge klogere, for vi kan ikke bare blive ved med at producere mere og mere.
Vedvarende energi er heller ikke gratis at producere.
Hver gang vi producerer, bruger vi råstoffer, og dem har vi også i begrænsede mængder.
Jeg har en vedtagelsestekst, som jeg gerne vil læse op på vegne af Frie Grønne: Forslag til vedtagelse »Folketinget anerkender, at der er iværksat energipolitiske tiltag i løbet af det seneste år, der adresserer centrale elementer og udfordringer i den danske energi- og forsyningspolitik.
Set i lyset af, at den nyeste forskning sår alvorlig tvivl om, hvorvidt Danmarks klimalov med ambitionen om at nå 70 pct. reduktion i 2030 og nettonul i 2050 er tilstrækkelig til at overholde Paris-aftalen, og i lyset af Ruslands invasion af Ukraine, pålægger Folketinget regeringen at handle endnu hurtigere i den grønne omstilling af forsynings- og energisektoren.